**Мотиви**

**Към проект за изменение и допълнение на**

**„Наредба № 16 за определянето и администрирането на местните такси и цени на услуги на територията на община Априлци”**

**1. Причини, налагащи приемането на изменението и допълнението на подзаконовия нормативен акт:**

За 2023г. Община Априлци ще осъществи организацията и контрола на празника на сланината и греяната ракия чрез служители на общинска администрация, като празникът ще се проведе на терени – общинска собственост, определени от Общински съвет – Априлци за провеждане на неделен пазар. Община Априлци закупи през 2022г. дълготрайни материални активи за организиране на пазари и празници, както следва: земя на стойност 142 855 лева, сграда на стойност 11 158 лева, представляващи имоти с идентификатори 52218.530.655 закупен с Договор №138 от 13.09.2022г., 52218.530.565 и 52218.530.564, заедно със сгради: 52218.530.564.1, 52218.530.564.2, 52218.530.564.3 и 52218.530.564.4, закупен с Договор №99 от 01.07.2022г., 52218.530.563 и 52218.530.690, закупени с Договор от 02.03.2022г.

Община Априлци вложи за почистване, насипване и подравняване на терена до настоящия момент суми в размер 205 487,85 лева. Планираните разходи за организация на празника на сланината и греяната ракия през 2023г. са в общ размер 9 500 лева.

В Наредбата за определянето и администрирането на местните такси и цени на услуги на територията на община Априлци не е включен специален текст за такса за ползване на площи във връзка с организиране на празници от общината. Въведени са в раздел II от наредбата такси за ползване на пазари, тържища, панаири, тротоари, площади, улични платна и терени с друго предназначение съобразно зониране на общината, ползване на неделния пазар, за открити площи към заведения за хранене и развлечения, но в раздела не са включени такси за ползване на площи при организиране на празници, свързани с допълнително административно и финансово натоварване на общината.

Необходимо е включването в наредбата, раздел II, глава II „Местни такси“ на специална алинея в чл. 19 относно таксата за ползване на площ от общински терен във връзка с празника на сланината и греяната ракия, което налага промени местната нормативна уредба.

На основание чл. 26, ал. 4 от ЗНА предвид оставащият кратък срок до датата на празника 11.02.2023г. и необходимото технологично време за подаване на документи от участниците в празника, конкретизиране на местата за разполагане, изчисляване на заетите площи и заплащането на таксите за ползване на общинските площи, е налице изключителен случай по смисъла на чл. 26, ал. 4 от ЗНА, поради което срокът за провеждане на обществени консултации с гражданите и юридическите лица се определя на 14 /четиринадесет/ дни.

 **2. Цели, които се поставят:**

С приемането на промените, предложени в Проект на наредба за изменение и допълнение на Наредба № 16 за определяне на размера на местните такси и цени на услуги територията на Община Априлци, се предвижда постигането на следните основни цели:

1. Финансово осигуряване и обезпечаване на община Априлци във връзка с разходите по провеждането и организирането на ежегодния празник на сланината и греяната ракия.
2. Съобразяване размера на таксата за ползване на общинските площи със сторените разходи от община Априлци по закупуване и облагородяване на терени за провеждане на празниците на общината.

**3. Финансови и други средства, необходими за прилагането на новата уредба:**

 Проектът за изменение и допълнение на предлаганата наредба не предвижда изразходването на финансови средства при прилагането й от страна на община Априлци, както и ангажиране на допълнителни човешки ресурси.

 **4. Очаквани резултати от прилагането, включително финансови, ако има такива:**

* Осъвременена подзаконова нормативна база, свързана с актуалните инвестиции в общината и съобразяването на местните такси с повишената инфлация;
* Повишаване приходите в общинския бюджет и съобразяването на общинските такси с материално-техническите и административни разходи по организиране празниците на общината.

 **5. Анализ за съответствие с правото на Европейския съюз:**

 С присъединяването си към ЕС, Република България е приела доброволно като свое задължение и отговорност да въвежда и прилага европейското право на национално равнище и да спазва принципа на лоялно сътрудничество с ЕС, произтичащ от ДЕС (Договора за ЕС). Съгласно този принцип държавите членки следва да предприемат всички необходими мерки, за да гарантират изпълнението на задълженията си, произтичащи от договорите или актове на институциите на ЕС.

Предлаганата Наредба за изменение и допълнение на Наредба за определяне размера на местните данъци на територията на Община Априлци е подзаконов нормативен акт, разработен на основание чл. 8 от Закона за нормативните актове, чл. 21, ал. 2 от ЗМСМА и чл. 1, ал.2 от Закона за местните данъци и такси, поради което съответствието и с правото на Европейския съюз е предопределено от съответствието й с цитираните закони.

**С уважение,**

**ИНЖ. ТИХОМИР КУКЕНСКИ**

*Кмет на община Априлци*